पाएं अपने शहर की ताज़ा ख़बरें और फ्री ई-पेपरडाउनलोड करें
चरही थाना क्षेत्र में ग्रामीणों और जेपीसी (झारखंड प्रस्तुति कमिटी) उग्रवादियों के बीच बुधवार देर रात हुई भिड़ंत में लोगों ने साहस का परिचय दिया और एक उग्रवादी को धर दबोचा, जबकि उसके 5 साथी भागने में कामयाब रहे। ग्रामीणों ने उग्रवादियों से उनके हथियार भी छीन लिए और पकड़े गए उग्रवादी व हथियार पुलिस को सौंप दिया। घटना फुसरी के बोरवा कोचा गांव की है। ग्रामीणों के अनुसार, उग्रवादी कोल परियोजना तापिन साउथ लोकल सेल के हाई पावर कमिटी के सदस्य रामकिशोर मुर्मू के घर में घुस गए थे। घटना की सूचना मिलने के बाद सारे ग्रामीण एकजुट हुए और उग्रवादियों की मंशा पर पानी फेर दिया।
पकड़े गए उग्रवादी की पहचान दिनेश कुमार के रूप में की गई। वहीं, उनसे बरामद हथियार में एक देसी कट्टा, एक पीजी गन, एक 7.6 एमएम का देशी पिस्टल, एक देशी राइफल शामिल है। ग्रामीणों और उग्रवादियों के बीच घंटों जमकर हाथापाई हुई। इस दौरान उग्रवादियों ने खुद को जेपीसी उग्रवादी संगठन का सदस्य बता डराने की भी कोशिश की। पर ग्रामीणों पर इसका कुछ असर नहीं हुआ और उग्रवादियों को भागने पर मजबूर होना पड़ा।
इस भिड़ंत में पकड़े गए उग्रवादी समेत तीन ग्रामीण भी जख्मी हुए हैं। सभी घायलों को सदर अस्पताल हजारीबाग में भर्ती कराया गया है। इधर, घटना की सूचना मिलने पर देर रात ही चरही थाना प्रभारी आनंद आजाद घटनास्थल पर पहुंचे पर तब तक बाकी पांच उग्रवादी भाग चुके थे।
2015 में भी विस्थापित प्रभावित संघर्ष मोर्चा के सचिव मन्नू टुडु को उग्रवादियों ने फुसरी के उनके घर पर बड़ी बेरहमी से पिटाई की थी। रांची में लंबे समय तक इलाज के बाद मन्नू टुडु ठीक हुए थे। ग्रामीणों ने बताया कि पकड़े गए उग्रवादियों से जब ग्रामीणों ने पूछताछ की तो उसने बताया कि वे सभी चतरा से आए हैं और उन्हें लोकनाथ महतो ने रामकिशोर मुर्मू को उठाने के लिए भेजा है। इधर, इस संबंध में थाना प्रभारी आनंद आजाद ने बताया कि चार हथियार जब्त किए गए हैं। पकड़ा गया सदस्य उग्रवादी है या अपराधी इसकी जांच की जा रही है। यह रंगदारी (लेवी) से जुड़ा हुआ मामला हो सकता है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn